CELEX: 32022D1007
Language: ro
Date: 2022-06-20 00:00:00
Title: Decizia (UE) 2022/1007 a Consiliului din 20 iunie 2022 privind încheierea în numele Uniunii a Acordului de parteneriat privind relațiile și cooperarea dintre Uniunea Europeană și statele sale membre, pe de o parte, și Noua Zeelandă, pe de altă parte

28.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 171/1
               
            
         DECIZIA (UE) 2022/1007 A CONSILIULUI
         din 20 iunie 2022
         privind încheierea în numele Uniunii a Acordului de parteneriat privind relațiile și cooperarea dintre Uniunea Europeană și statele sale membre, pe de o parte, și Noua Zeelandă, pe de altă parte
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 37,
         având în vedere Tratatul privind funcționarea Uniunii Europene, în special articolul 207 și articolul 212 alineatul (1), coroborate cu articolul 218 alineatul (6) litera (a) și cu articolul 218 alineatul (8) al doilea paragraf,
         având în vedere propunerea comună a Comisiei Europene și a Înaltului Reprezentant al Uniunii pentru afaceri externe și politica de securitate,
         având în vedere aprobarea Parlamentului European (1),
         întrucât:
         
                     (1)
                  
                  
                     În temeiul Deciziei (UE) 2016/2079 a Consiliului (2), Acordul de parteneriat privind relațiile și cooperarea dintre Uniunea Europeană și statele sale membre, pe de o parte, și Noua Zeelandă, pe de altă parte, (denumit în continuare „acordul”) a fost semnat la 5 octombrie 2016 iar unele dintre dispozițiile acestuia sunt aplicate cu titlu provizoriu în conformitate cu articolul 58 din acord, în așteptarea intrării sale în vigoare.
                  
               
                     (2)
                  
                  
                     Obiectivul acordului este de a consolida cooperarea într-o gamă largă de domenii de politică, inclusiv drepturile omului, neproliferarea armelor de distrugere în masă, combaterea terorismului, cooperarea privind chestiuni economice și comerciale, sănătatea, mediul, schimbările climatice, energia, educația, cultura, munca, gestionarea riscurilor de dezastre, pescuitul și afacerile maritime, transporturile, cooperarea juridică și combaterea spălării banilor, a finanțării terorismului, a criminalității organizate și a corupției.
                  
               
                     (3)
                  
                  
                     Acordul ar trebui aprobat,
                  
               ADOPTĂ PREZENTA DECIZIE:
         
            Articolul 1
            Se aprobă, în numele Uniunii, Acordul de parteneriat privind relațiile și cooperarea dintre Uniunea Europeană și statele sale membre, pe de o parte, și Noua Zeelandă, pe de altă parte (3).
         
         
            Articolul 2
            Președintele Consiliului efectuează, în numele Uniunii, notificarea prevăzută la articolul 58 alineatul (1) din acord (4).
         
         
            Articolul 3
            Înaltul Reprezentant al Uniunii pentru afaceri externe și politica de securitate coprezidează comitetul mixt prevăzut la articolul 53 din acord.
            Uniunea este reprezentată sau, după caz, Uniunea și statele membre sunt reprezentate în comitetul mixt, în funcție de domeniul de aplicare.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Luxemburg, 20 iunie 2022.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Aprobarea din 16 noiembrie 2017 (nepublicată încă în Jurnalul Oficial).
         
            (2)  Decizia (UE) 2016/2079 a Consiliului din 29 septembrie 2016 privind semnarea, în numele Uniunii Europene, și aplicarea cu titlu provizoriu a Acordului de parteneriat privind relațiile și cooperarea între Uniunea Europeană și statele membre ale acesteia, pe de o parte, și Noua Zeelandă, pe de altă parte (JO L 321, 29.11.2016, p. 1).
         
            (3)  Acordul a fost publicat în Jurnalul Oficial al Uniunii Europene (JO L 321, 29.11.2016, p. 3) împreună cu decizia privind semnarea și aplicarea provizorie.
         
            (4)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.